
Tanárszakos hallgatók tapasztalatainak kvantitatív vizsgálata a társasjáték-pedagógiával kapcsolatban

A jelenleg iskolapadban ülő generáció(k) oktatása hatalmas kihívás elé állítja a pedagógusokat,
hiszen a legújabb tanulási modellek nem egyeztethetők össze a hagyományos oktatási
módszerekkel (Khalaf & Zin, 2018). A tanárjelölteknek meg kell ismerkednie új, innovatív
módszerekkel azon cél érdekében, hogy a tanulókat hatékonyan motiválják és oktassák
(Mészáros, 2014; Bácsi, 2017). Olyan technikákat és oktatási stratégiákat kell alkalmazni,
amelyek nem csupán a tanulás kognitív, hanem a szociális és érzelmi dimenziójára is építenek
(Illeris, 2010; Lim et al., 2019), valamint magukba foglalják a 4C modellt (Bereczki, 2016). A
társasjáték-pedagógia használható módszernek bizonyul a 21. századi oktatás problémakörének
megoldására és a társasjátékok alkalmasak új téma bevezetésére vagy konkrét tananyagrészek
megtanítására is (Damsa & Fromann, 2016; Antonaci et al., 2015). A kutatásunk fő célja, hogy
felmérjük a tanárszakos hallgatók innovatív, modern oktatási módszerekhez fűződő ismereteit
és véleményeit. Választ keresünk arra a kérdésre, hogy a képzésük alatt megismerkednek-e a
társasjáték-pedagógiával és a módszer által nyújtotta lehetőségekkel, illetve mennyire bátran
mernék használni a munkájuk során. Kutatásunk során továbbá felmérjük az egyetemen oktatók
által használt didaktikai módszerek és munkaformák gyakoriságát is. Kvantitatív módszert
alkalmaztunk és mérőeszközként egy kérdőívet alkottunk meg, amit 103 fő, Debreceni
Egyetemen tanuló, tanár szakos hallgató töltött ki. A kapott eredmények alapján a megkérdezett
hallgatók közül mindössze 54 fő hallott a társasjáték-pedagógiáról, nagy részük azonban
motiváló és hatékony oktatási eszköznek tartja, továbbá igényük lenne arra, hogy a képzésük
része legyen. Az egyetemi oktatók munkaformáinak és módszereinek változatosságáról kapott
eredmények összhangban vannak Kocsis & Pusztai (2024b) kvalitatív kutatásával, miszerint a
hagyományosabb módszerek, az előadás és a magyarázat, illetve az egyéni és a frontális
munkaforma domináló. Kutatásunk pilot kutatásnak tekinthető és bár vannak limitációi, számos
hasznos információt nyertünk belőle, ami további kutatásokra ösztönöz, továbbá a
pedagógusképzés fejlesztését is segítheti.



